钦定古今图书集成/明伦汇编/闺媛典/第116卷 > 云芳许聘唐嘉会 前人
## 钦定古今图书集成/明伦汇编/闺媛典/第116卷 > 云芳许聘唐嘉会 前人

凤凰失其侣，三年独彷徨。岂无云中鹤，矫矫非所当。
所居谷水西，乃在淀水阳。杨氏有好女，小字曰云芳。
年甫十一岁，许聘唐家郎。庭前植嘉树，庭后植垂杨。
辛夷为屋柱，玳瑁为屋梁。木兰为横桷，文桂为直阑。
堂上珊瑚枝，室中五木香。朝日照清池，游戏双鸳鸯。
鹤鸣南北牖，花发东西厢。头上何所饰，郁金为凤凰。
腰间何所佩，鸣玉双琅玕。上体紫罗襦，下体缃衣裳。
手中著约指，耳后垂明珰。轻盈展素足，秀色修蛾扬。
言词若兰蕙，动静随安详。年年藏闺中，邻里不一见。
少小遵姆训，十三能织绢，十五理中厨。十七通经传，
十九议婚约，婉娈人所羡。天道信倚伏，人事不可限。
吉日在须臾，女婿忽染患。厌厌几何时，一夕朝露变。
所闻《朝露变》，恸绝不复苏。举家尽惶怖，事至奈何如。
冷水洒其面，心臆生微温。久久魂归来，气结聊复言。
实乃妾不幸，庆门罹祸端。愿毕所从志，尔辈毋烦喧。
脱我紫罗襦，缃绮不复顾。凤凰郁金钗，琅玕鸣玉珮。
纷纷非所有，寂寂委诸地。明珰与约指，此类永相弃。
矢志同皦日，终天有“如此。膏沐不再施，被服但缟素。
青丝红绿丝，兼箱付女弟。父母心则善，内戚生异议，
块焉居岁馀，媒氏来相闻。村南有贵宅，美好令郎君，
云从多仆御，具足称田园。郎君年二十，读书饱经文，
门户实相当，便可结婚姻。”云芳听此语，掩面生号泣。
无端贝萋锦，无故蝇止棘。我心磨不磷，我心卷匪席。
但得“从容死，何乃相逼迫。从此绝勺水，六日不一入。
阿母见怜女，哽咽慰相及。彼徒哓哓耳，幸毋伤弱质。
吾已峻拒之，还可就饮食。愿毕尔所志，勿为久邑邑。
于中事不成，腴言误彼宅。此女如花好，此女如玉立。
知书服大义，意向多卓识。为服尽三年，庶可成家室。”
茕茕三年来，兀兀如一日。媒氏复登门，良吉当及时。
为合二姓好，殷勤求结缡。诸姑与伯姊，宛转劝言词。
门户有如此，胡乃大迷离。先许得书生，后许得富儿。
荣悴若霄壤，安用多狐疑。可惜桃李年，春风徒自持。
可惜合欢帐，寂寞守空闺。前路一何迈，为事当三思。
今当就欢庆，往事休烦悲。饮泣答诸姑，礼义全不知。
古道日已远，末俗日已隳。“妇人从一终，金石亮不渝。
乞亲五亩田，佐以流黄机。布帛聊御寒，粗粝聊支饥。
长斋事空王，永得相皈依。众人徒嚣嚣，安知心所私。
秽污及吾耳，即与世间辞。九原如有会，𢬵此一贱躯。
握拳爪透肉，嚼齿血流颐。珠陨泽不灭，兰死香不衰。
本为奇一世，反为世所哀。”是时十九日，月令在孟冬。
婚家执前约，再遣媒相通。血色红锦笺，一一共银封。
彩盒多喜气，玉茗生春风。旋行纳采礼，乃在季月中。
云芳忽心动，耳目如有营。案上见彼物，问是来何从。
众中无以对，亮得知此衷。名笺裂万缕，擗地捶心胸天地非不广，一身胡不容。孤魂去杳杳，我命旦夕终。
悲风起西北，白日何冥濛。林鸟声哑哑，山鬼啼“墙东。
倏忽过七日，已是良辰期。上堂拜父母，女魂有所归。
女魂有所归，父母愿勿思。夜来有所梦，吾祖髧髦俱。
在世知不久，将欲游冥冥。生小养娇痴，不知父母恩。
旦夕领清诲，何以报寸心。伤念垂暮景，永别谁相存。
回言嘱幼弟，甚勿堕家声。高堂逼西日，定省慎昏晨。
出外就师训，诗书须讨论。阿妹已长大，女红当自勤。
向人作威仪，和颜来六亲。生别岂不苦，死别不复生。
父母与弟妹，慰言各慇慇。志意但由汝，安用怀此心。
婿墓亦不远，相去廿里程。奈尔纤纤步，不堪道上行。
此实区区怀，第恐不容情。愿得死一处，犹胜存一身。”
左右闻此语，戚戚皆涕零。明旦启房栊，绮窗自梳洗。
饮则还举杯，食“则还举著。楚楚美容仪，盈盈好举止。
哭泣不复为，向人作言语。”一家内外人，无不生欢喜。
今日已心回，固知近好事。晻晻日西下，沈沈结昏雾。
承颜进餐毕，华灯阁中启。独自镜台前，晚妆还为理。
急使侍儿寝，并不由汝意。缟衣穿上身，素裳备下体。
头上著金钗，足下具麻履。可怜金跳脱，可惜金约指。
一一留箧中，物物难随己。素琴徒自张，明镜亦为翳。
四顾无人声，空隙来阴吹。肌粟凛生寒，不知此何际。
仰瞻帷之外，复在床之里。我死甘如饴，今宵得其所。
白帨绞作绳，正梁堪作系。引颈入绳中，夜半悠悠逝。
忽然闻呼声，阖家尽惊起，颠仆奔老母。仓卒呼侍婢，
秉烛上阁中，慌惚不得视。竞力向后床，魂魄已飞扬。
一时扶掖下，五体如冰僵。颜面即如是，不黑不萎黄。
安然得所归，贞志谅已偿。唐家因卜地，乃是淀湖涯。
灵輀向晓发，前路行迟迟。道傍千万人，拥看生嗟咨。
流水为呜咽，去马为酸悲。两棺合一冢，所葬亦所宜。
风闻下旌诏，光彩生乡闾。煌煌树绰楔，巍巍建灵祠。
青山为环抱，绿树为连枝。上有芙蓉花，并蒂开奇姿。
下有鸳鸯鸟，交颈声和谐。寄语后来者，爱惜当自知。
湖水有日竭，兹冢无坏时。